DOI: 10.14457/tu.the.2015.1449
title: ความคิดเห็นของอาสาสมัครต่อขั้นตอนการปฏิบัติงานดูแลเด็กในสถานสงเคราะห์เด็กหญิงบ้านราชวิถี

description: การศึกษาเรื่อง “ความคิดเห็นของอาสาสมัครต่อขั้นตอนการปฏิบัติงานดูแลเด็กในสถานสงเคราะห์เด็กหญิงบ้านราชวิถี” มีวัตถุประสงค์เพื่อศึกษาระบบอาสาสมัครและความคิดเห็นของอาสาสมัครต่อขั้นตอนการปฏิบัติงานดูแลเด็กในสถานสงเคราะห์เด็กหญิงบ้านราชวิถี ปัญหาอุปสรรคของอาสาสมัครดูแลเด็กในสถานสงเคราะห์และแนวทางการพัฒนาระบบอาสาสมัครในสถานสงเคราะห์เด็กหญิงบ้านราชวิถีเป็นการศึกษาเชิงพรรณนา ประชากรที่ศึกษา คือ อาสาสมัครดูแลเด็กในสถานสงเคราะห์ 4 แห่ง ได้แก่ สถานสงเคราะห์เด็กอ่อนพญาไท สถานสงเคราะห์เด็กอ่อนปากเกร็ด สถานสงเคราะห์เด็กอ่อนพิการทางสมองและปัญญาปากเกร็ด (บ้านเฟืองฟ้า) จังหวัดนนทบุรีและสถานสงเคราะห์เด็กหญิงบ้านราชวิถี จำนวน 230 คน การวิเคราะห์ข้อมูลใช้ค่าร้อยละ ค่าเฉลี่ย และค่าเบี่ยงเบนมาตรฐาน ค่า t-test และ F-test ผลการศึกษามีดังนี้ผลการศึกษา พบว่า กลุ่มตัวอย่างส่วนใหญ่เป็นเพศหญิง อายุต่ำกว่า 30 ปี สถานภาพสมรสเป็นโสด ระดับการศึกษาปริญญาตรี ไม่ได้ประกอบอาชีพ มีรายได้ไม่เกิน 15,000 บาทต่อเดือน มีประสบการณ์ทำงานด้านเด็กไม่ต่ำกว่า 4 ปี และประสบการณ์ทำงานเป็นอาสาสมัคร 3 ปี สนใจทำงานอาสาสมัคร เพราะต้องการช่วยเหลือสังคมและส่วนใหญ่เป็นกลุ่มอาสาสมัครระยะสั้น ระยะเวลาการเป็นอาสาสมัคร 4 เดือน มาทำงานอาสาสมัครดูแลกลุ่มเด็กเล็ก สอนงานประดิษฐ์ งานฝีมือสอนภาษาต่างประเทศ และสอนเสริมวิชาเรียนที่ดูแลเด็กในสถานสงเคราะห์ ผลการศึกษาภาพรวมความคิดเห็นต่อขั้นตอนการปฏิบัติงานดูแลเด็กในสถานสงเคราะห์เด็กหญิงบ้านราชวิถี ด้านการลงทะเบียน ด้านจำแนกประเภทอาสาสมัคร ด้านปฐมนิเทศและอบรมอาสาสมัคร ด้านการปฏิบัติหน้าที่ของอาสาสมัคร และด้านประเมินผล พบว่า อยู่ในระดับมาก โดยเฉพาะด้านการปฏิบัติหน้าที่ของอาสาสมัครในประเด็นการไม่ควรเปิดเผยชื่อ-นามสกุล สถานภาพความเป็นเด็กกำพร้าหรือรูปภาพของเด็กในสื่อที่เป็นสาธารณะ เพราะเป็นการละเมิดสิทธิส่วนตัวของเด็กและครอบครัวที่แท้จริงผลการศึกษาภาพรวมปัญหาและอุปสรรคด้านบุคลากรในสถานสงเคราะห์ ด้านอาสาสมัคร และด้านสภาพแวดล้อมของสถานสงเคราะห์ต่อการดูแลเด็กของอาสาสมัครในสถานสงเคราะห์เด็กหญิงบ้านราชวิถี อยู่ในระดับปานกลางทุกด้าน โดยเฉพาะด้านบุคลากรในสถานสงเคราะห์ ในประเด็นการส่งต่อข้อมูลส่วนตัวเด็ก ควรคำนึงของหลักการรักษาความลับของเด็ก และเป็นจรรยาบรรณในวิชาชีพผลการทดสอบความแตกต่างของข้อมูลทั่วไปด้านการประกอบอาชีพที่ต่างกันมีขั้นตอนการปฏิบัติงานและการดูแลเด็กของอาสาสมัครในสถานสงเคราะห์เด็กหญิงบ้านราชวิถีแตกต่างกัน อย่างมีนัยสำคัญทางสถิติที่ระดับ 0.05 และรายได้ต่อเดือนของกลุ่มตัวอย่างที่ต่างกันมีปัญหาและอุปสรรคต่อการดูแลเด็กในสถานสงเคราะห์เด็กหญิงบ้านราชวิถีแตกต่างกันอย่างมีนัยสำคัญทางสถิติที่ระดับ 0.05ข้อเสนอแนะจากการศึกษา คือ ควรพัฒนาระบบการลงทะเบียนอาสาสมัครการให้ข้อมูลการเป็นอาสาสมัคร ช่องทางการติดต่อสอบถามการเป็นอาสาสมัครดูแลเด็กในสถานสงเคราะห์ ผ่านทางโทรศัพท์ เว็บไซต์ อีเมล์ ควรมีการปรับปรุงข้อมูลในแบบฟอร์มอาสาสมัครเช่นติดรูปถ่ายของผู้สมัคร การระบุประสบการณ์เอกสารแสดงตัวตนผู้สมัคร และใบรับรองแพทย์การให้ข้อมูลของสถานสงเคราะห์ ควรปรับปรุงภูมิทัศน์ให้มีสถานที่จัดกิจกรรมที่เพียงพอ และเหมาะสมกับกิจกรรมที่อาสาสมัครทำงาน เช่น ทางเดินเข้าสถานสงเคราะห์ สถานที่จัดกิจกรรมเด็ก ควรมีระบบการส่งต่อข้อมูลส่วนตัวเด็กระหว่างอาสาสมัคร การคำนึงหลักการรักษาความลับของเด็กในการส่งข้อมูล หากเกิดการเปลี่ยนแปลงของเด็กให้กับแม่บ้านและพี่เลี้ยงทราบ กรมกิจการเด็กและเยาวชน ควรกำหนดนโยบายด้านการพัฒนาอาสาสมัครอย่างต่อเนื่องและมีการบูรณาการงานอาสาสมัครดูแลเด็กกับกองกิจการอาสาสมัครและภาคประชาสังคมกับกรมพัฒนาสังคมและสวัสดิการในการทำงานร่วมกันควรมีนโยบายจัดตั้งศูนย์กลางงานอาสาสมัครในสถานสงเคราะห์ เน้นการใช้ Website ในการประชาสัมพันธ์หรือค้นหางานต่าง ๆ ที่สนใจทำ ซึ่งเป็นการพัฒนาระบบอาสาสมัครของกรมกิจการเด็กและเยาวชนต่อไป